Seega on arenguabi  siiski vajalik. Aga palun kasutage selle andmiseks teid, mis on teie enda poolt võimalikult kontrollitavad ja usaldatavad. Kõige parem on loomulikult ise kohale minna, aga vähemalt tehke taustatööd organisatsiooni kohta, millele raha annate. Lõpuks saab ju arenguabi puhul ka "hääletada jalgadega" nagu ükskõik missuguse toote puhul supermarketis kui praegune süsteem ei rahulda. Arenguabi peaks keelama igasuguse rahasaadetiste kandmise ilma vastutuse ja kontrollita. Kui jätta kõrvale loodusõnnetuspiirkonnad, siis  peaks minu meelest suunama kogu arenguraha ainult haridusse ja konkurentsivõime parandamisse. Iseasi, kas toetajad seda üldse soovivad (näiteks relvamüüki suunduv raha liigub ju tihti doonormaadesse tagasi). Aga vaid läbi hariduse, arengu, töökohtade ning hõivatuse on võimalik saavutada julgeolek kogu maailmas. Sest lõppude lõpuks on ju auto, maja, telekas ja muud omandid ja turvalisus just see, mida inimesed nii Aafrikas, Araabiamaades kui mujal on hakanud kõige enam soovima alates hetkest, kus nad nägid  euroopalikku eeskuju või ameerikalikku teleshow'd.